**Broj: 711-I-1205-M-52/19-02-11**

Zagreb, 12. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ivana Vilibora Sinčića, zastupnika u Hrvatskom saboru,** na 46. sjednici, održanoj 12. travnja 2019.g. daje sljedeće:

**MIŠLJENJE**

1. **Dužnosnici su prilikom podnošenja Izvješća o imovinskom stanju dužnosnika povodom stupanja na dužnost, ukoliko su nekretninu stekli prije stupanja na dužnost, u dijelu izvješća „*Podatci o nekretninama*“ pod rubrikom „*Približna tržišna vrijednost u trenutku podnošenja izvješća u HRK*“, dužni navesti vrijednost nekretnine na temelju usporedbe s cijenama koje bi slične nekretnine s približno istog područja mogle postići na tržištu u trenutku podnošenja Izvješća.**
2. **Ukoliko su dužnosnici tijekom obnašanja dužnosti stekli nekretninu kupoprodajom ili po nekoj drugoj osnovi iz koje je razvidna vrijednost nekretnine, dužni su prilikom podnošenja Izvješća o imovinskom stanju dužnosnika povodom promjene** **u dijelu izvješća „*Podatci o nekretninama*“ pod rubrikom „*Približna tržišna vrijednost u trenutku podnošenja izvješća u HRK*“ navesti cijenu navedenu u kupoprodajnom ugovoru, odnosno aktu na temelju kojeg su stekli nekretninu koju prijavljuju.**
3. **Ukoliko su dužnosnici tijekom obnašanja dužnosti stekli nekretninu darovanjem ili po nekoj drugoj osnovi iz koje vrijednost nekretnine nije razvidna, dužni su pod rubrikom „*Približna tržišna vrijednost u trenutku podnošenja izvješća u HRK*“ navesti vrijednost nekretnine na temelju usporedbe s cijenama koje bi slične nekretnine s približno istog područja mogle postići na tržištu u trenutku stjecanja nekretnine koju prijavljuju.**

Obrazloženje

Zahtjev za davanjem mišljenja Povjerenstva podnio je dužnosnik Ivan Vilibor Sinčić, zastupnik u Hrvatskom saboru. U knjigama ulazne pošte zahtjev je zaprimljen pod poslovnim brojem: 711-U-1434-M-52/19-01-2 dana 29. ožujka 2019. g., povodom kojeg se vodi predmet broj M-52/19.

Uvidom u Registar dužnosnika kojeg vodi Povjerenstvo utvrđeno je da je dužnosnik Ivan Vilibor Sinčić obnašao dužnost zastupnika u Hrvatskom saboru u razdoblju od 28. prosinca 2015.g. do 14. listopada 2016. g., a od 4. listopada 2016. g. ponovno obnaša istu dužnost.

Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu odredbi navedenog zakona. Stoga je i Ivan Vilibor Sinčić povodom obnašanja dužnosti zastupnika u Hrvatskom saboru obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik Ivan Vilibor Sinčić traži mišljenje Povjerenstva kako se definira tržišna vrijednost nekretnine kod upisa u izvješće o imovinskom stanju dužnosnika.

 Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Člankom 8. stavkom 3. ZSSI-a propisano je da su dužnosnici koji su na izborima ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni u roku od 30 dana od dana stupanja na dužnost, na početku novog mandata, podnijeti izvješće Povjerenstvu o svojoj imovini te imovini bračnog ili izvanbračnog druga i malodobne djece, sa stanjem na taj dan.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Povjerenstvo je, sukladno gore navedenom, sadržaj obrasca izvješća o imovinskom stanju utvrdilo Odlukom o utvrđivanju sadržaja obrasca Izvješća o imovinskom stanju, koju je donijelo na 79. sjednici, održanoj 31. prosinca 2014.g. Odluka je objavljena u „Narodnim novinama“ broj 4/15. Navedenom odlukom utvrđen je sadržaj novog obrasca Izvješća o imovinskom stanju dužnosnika. Obrazac Izvješća prilog je navedene Odluke i čini njen sastavni dio.

Predmetnom odlukom utvrđeno je da su dužnosnici i ostali obveznici podnošenja izvješća o imovinskom stanju iz članka 3. ZSSI-a obvezni podnositi izvješća o imovinskom stanju isključivo na elektroničkom obrascu Izvješća, koji je dostupan na internetskoj stranici Povjerenstva www.sukobinteresa.hr. Odlukom je također utvrđeno kako će način popunjavanja obrasca Izvješća biti detaljno utvrđen posebnom uputom koja će biti objavljena na internetskoj stranici Povjerenstva. Odluka je stupila na snagu danom donošenja, a počela se primjenjivati od 15. siječnja 2015. godine.

U propisanom obrascu predviđen je dio „*Podatci o nekretninama*“, u kojem se, između ostalih, nalazi i rubrika „*Približna tržišna vrijednost u trenutku podnošenja izvješća u HRK*“. Sukladno Uputi za popunjavanje obrasca izvješća o imovinskom stanju dužnosnika, objavljenoj na internetskoj stranici Povjerenstva, u dijelu Izvješća „*Podaci o nekretninama*“ ukoliko dužnosnik ili članovi njegove obitelji imaju u vlasništvu ili suvlasništvu nekretnine, nakon odabira opcije „Postoji“ otvorit će se polja u koja je dužnosnik u obvezi unijeti tražene podatke, između kojih je i približna tržišna vrijednost nekretnine u kunama u trenutku podnošenje izvješća.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Stavkom 7. podstavkom 1. istog članka propisano je da podaci o stečenoj imovini obuhvaćaju podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Međutim, niti odredbe ZSSI-a, niti Odluka o utvrđivanju sadržaja obrasca Izvješća, ne definiraju pobliže pojam tržišne vrijednost nekretnina u trenutku podnošenja izvješća, koju je dužnosnik dužan prijaviti Povjerenstvu prilikom podnošenja Izvješća o imovinskom stanju dužnosnika. U ovom smislu Povjerenstvo razlikuje dvije situacije. Prva je ona u kojoj dužnosnik prilikom stupanja na dužnost prijavljuje nekretninu koju već ima u svojoj imovini, a druga je ona u kojoj je dužnosnik nekretninu stekao tijekom obnašanja dužnosti pa ju, sukladno obvezi iz članka 8. stavka 2. ZSSI-a, prijavljuje podnošenjem Izvješća o imovinskom stanju dužnosnika povodom promjene.

U prvom slučaju Povjerenstvo je mišljenja da su dužnosnici prilikom podnošenja Izvješća o imovinskom stanju dužnosnika povodom stupanja na dužnost, ukoliko su nekretninu stekli prije stupanja na dužnost, u dijelu izvješća „Podatci o nekretninama“ pod rubrikom „Približna tržišna vrijednost u trenutku podnošenja izvješća u HRK“ dužni navesti vrijednost nekretnine procijenjene na temelju usporedbe s cijenama koje bi slične nekretnine s približno istog područja mogle postići na tržištu u trenutku podnošenja Izvješća. Dakle, radi se o procjeni samog dužnosnika, koja nije egzaktna, ali mora biti sukladna s podacima dostupnim sa tržišta nekretnina. Dužnosnik je pritom slobodan u izboru načina na koji će te podatke pribaviti (procjena stručnjaka, agencija, pregled oglasnika ili dr.), ali ih je dužan pribaviti te na temelju njih napraviti procjenu za Izvješće.

U slučaju da je dužnosnik tijekom obnašanja dužnosti stekao nekretninu kupoprodajom ili po nekoj drugoj osnovi iz koje je razvidna vrijednost (cijena) nekretnine, dužan je prilikom podnošenja Izvješća o imovinskom stanju dužnosnika povodom promjene, koje podnosi sukladno članku 8. stavku 3. ZSSI-a, u dijelu izvješća „*Podatci o nekretninama*“ pod rubrikom „*Približna tržišna vrijednost u trenutku podnošenja izvješća u HRK*“ navesti cijenu navedenu u kupoprodajnom ugovoru, odnosno aktu na temelju kojeg je stekao nekretninu koju prijavljuje. Povjerenstvo pritom polazi od pretpostavke da je kupoprodajna cijena sadržana u ugovoru, odnosno novčani iznos naveden u drugom aktu, onaj iznos koji je dužnosnik, kao stjecatelj, platio kako bi stekao predmetnu nekretninu, odnosno taj iznos predstavlja vrijednost nekretnine koju je dužnosnik dužan prijaviti Povjerenstvu. Ovaj podatak treba sagledavati i u kontekstu još jedne rubrike izvješća, a to je „*Način stjecanja*“. Pod ovom rubrikom dužnosnik izborom jedne ili više opcija iz padajućeg izbornika prijavljuje način stjecanja nekretnine koju prijavljuje. Ako dužnosnik izabere opciju “*Na neki drugi način*“ pojavit će se dodatno polje „ *Drugi način stjecanja nekretnine*“ u koje je dužnosnik u obvezi unijeti na koji je način stekao nekretninu. Navedeno je bitno jer je stjecanje nekretnine tijekom obnašanja dužnosti promjena u imovini dužnosnika koja se ogleda u povećanju imovine u vidu stjecanja nekretnine s jedne strane i u umanjenju ili opterećenju (ako je nekretnina stečena kreditom) onog dijela imovine kojim dužnosnik plaća stečenu nekretninu, s druge strane. Sve podatke koje je dužnosnik u obvezi prijaviti pa tako i spomenute, Povjerenstvo je dužno provjeriti u redovitoj provjera podataka, sukladno članku 24. – 27. ZSSI-a, prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Ukoliko je tijekom obnašanja dužnosti nekretnina stečena darovanjem ili po nekoj drugoj osnovi iz koje vrijednost (cijena) nekretnine nije razvidna, dužnosnik je dužan pod rubrikom „*Približna tržišna vrijednost u trenutku podnošenja izvješća u HRK*“ navesti vrijednost nekretnine procijenjene na temelju usporedbe s cijenama koje bi slične nekretnine s približno istog područja mogle postići na tržištu u trenutku stjecanja nekretnine koju prijavljuju. Ovu procjenu dužnosnik je dužan izvršiti na način i uzevši u obzir sve ranije navedeno u dijelu obrazloženju vezano uz prijavu nekretnine koju je dužnosnik imao u imovini prilikom stupanja na dužnost.

Slijedom svega navedenog Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Ivan Vilibor Sinčić, elektroničkom dostavom
2. Objava na internetskoj stranici Povjerenstva
3. Pismohrana